Geen oplossing in sig vir Grey-konflikDeon Scheepers, hoof van Grey Kollege Sekondêre Skool in Bloemfontein. Foto: Facebook Die beheerliggaam van die Grey Kollege Sekondêre Skool in Bloemfontein het Dinsdag ontken dat die bemiddelingsproses tussen die beheerliggaam van dié topskool en die skoolhoof, Deon Scheepers, “op ŉ dooiepunt uitgeloop het” soos Scheepers beweer. Henry Büchner, voorsitter van die skool se beheerliggaam, het in ŉ verklaring gesê die beheerliggaam is “diep teleurgesteld” oor die stellings wat Scheepers die afgelope naweek op sy Facebook-blad gemaak het. Maroela Media het vroeër berig Scheepers het aangevoer die mediasieproses op 30 Junie tussen hom en lede van die beheerliggaam was “ongelukkig” nie suksesvol nie. “Die opvolgmediasie wat op 7 Julie vanjaar sou plaasvind, het ook deur die mat geval. Die Suid-Afrikaanse Onderwysersunie (SAOU) het nie die gesprekke bygewoon nie,” het Scheepers onder meer gesê. Volgens Büchner is Scheepers oneerlik wanneer hy beweer die bemiddelingsproses het op ŉ dooipunt uitgeloop. “Die mediasie het op Saterdag 30 Junie ŉ aanvang geneem. Tydens die proses het mnr. Scheepers vir uitstel gevra om ŉ moontlike oplossing te ondersoek en die partye het ooreengekom dat die mediasie uitgestel word tot Saterdag 7 Julie 2018. Mnr. Scheepers het egter op Donderdag 5 Julie die beheerliggaam in kennis gestel dat hy van die mediasieproses onttrek. Die bewering dat die mediasie dus onsuksesvol was en op ŉ dooiepunt uitgeloop het, is nie akkuraat nie,” het Büchner gesê. Hy het gesê daar is deur die onderskeie partye ooreengekom dat die inhoud van die bemiddelingsproses vertroulik sal wees en daarom kan hy nie uitbrei oor enige iets wat bespreek is nie. Hy het wel gesê dat die SAOU nooit ŉ party tot die mediasie was of ooit sou wees nie. “Die beheerliggaam het die mediasieproses voorgestel omdat die regshulp wat mnr. Scheepers in sy hofaansoek vra, geensins die werklike probleem, naamlik die verbrokkelde vertrouensverhouding tussen mnr. Scheepers en die beheerliggaam, asook tussen mnr. Scheepers en die onderwysers, sal herstel nie. Daar is verskeie aspekte waaroor die partye in debat moet tree, maar dit is nie meer moontlik nie, aangesien mnr. Scheepers eensydig onttrek het en die proses nou skipbreuk ly,” het hy verduidelik. “Mnr. Scheepers se bewering dat dit belangrik is ‘dat ŉ neutrale voorsitter die mediasieproses moet lei’, insinueer dat die voorsitter van die ‘onsuksesvolle’ mediasie nie onpartydig was nie. Die ‘onsuksesvolle’ mediasie is gelei deur ŉ appèlregter wie se reputasie onberispelik is en wie se onafhanklikheid bo alle verdenking staan. Mnr. Scheepers se insinuasie is beide betreurenswaardig en onverskillig en die beheerliggaam en Grey Kollege distansieer ons daarvan.” Büchner meen verder Scheepers se bewering dat hy steeds ontvanklik is vir enige vorm van mediasie, is nie versoenbaar met die voorwaarde wat hy stel dat die beheerliggaam se resolusie van 15 Mei 2018 teruggetrek moet word as ŉ vertrekpunt vir die mediasieproses om suksesvol te wees nie. “Mnr. Scheepers is heel duidelik nie oop vir gesprek om ŉ oplossing vir die probleem by Grey Kollege te vind nie, net soos wat hy ook nie ontvanklik was om die probleme wat aanleiding gegee het tot die bestuursliggaam se besluit van 15 Mei 2018, die hoof te bied nie. Sy optrede nou, en voor 15 Mei 2018, is duidelik nie in die beste belang van Grey Kollege nie.” Büchner het gesê die beheerliggaam se vroeëre besluit om Scheepers van sy beheerliggaampligte te onthef bly dus steeds van krag. “Die beheerliggaam sal eersdaags die persoon bekend maak wat, met ingang 17 Julie 2018, as tussentydse skoolbestuurder sal optree.” Scheepers het die afgelope naweek dit gestel indien “almal nie binnekort tot ŉ vergelyk kom nie”, sal die saak op 20 Augustus 2018 in die hooggeregshof aangehoor word. Alle aanduidings tans is dat dié stryd dus wel in die hof gaan draai.